Document ID: 32008D0356

POLIITTISTEN JA TURVALLISUUSASIOIDEN KOMITEAN PÄÄTÖS EULEX/2/2008,
tehty 22 päivänä huhtikuuta 2008,
osallistujien komitean perustamisesta Kosovossa toteutettavaa Euroopan unionin oikeusvaltio-operaatiota (EULEX KOSOVO) varten
(2008/356/YUTP)
POLIITTISTEN JA TURVALLISUUSASIOIDEN KOMITEA, joka
ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
ottaa huomioon Kosovossa toteutettavasta Euroopan unionin oikeusvaltio-operaatiosta, EULEX KOSOVO, 4 päivänä helmikuuta 2008 hyväksytyn neuvoston yhteisen toiminnan 2008/124/YUTP (1) ja erityisesti sen 13 artiklan 3 kohdan,
sekä katsoo seuraavaa:
(1)
Neuvosto valtuutti yhteisen toiminnan 2008/124/YUTP 13 artiklan 3 kohdan mukaisesti poliittisten ja turvallisuusasioiden komitean (PTK) tekemään asiaankuuluvat päätökset osanottajien komitean perustamisesta Kosovossa toteutettavaa Euroopan unionin oikeusvaltio-operaatiota (EULEX KOSOVO) varten.
(2)
Eurooppa-neuvoston 15 ja 16 päivänä kesäkuuta 2001 Göteborgissa antamissa päätelmissä on vahvistettu pääperiaatteet ja menettelytavat, jotka koskevat kolmansien maiden osallistumista poliisioperaatioihin. Neuvosto hyväksyi 10 päivänä joulukuuta 2002 asiakirjan ”Neuvonpito ja menettelytavat Euroopan unionin ulkopuolisten valtioiden osallistuessa EU:n siviilikriisinhallintaan” jossa kehitellään edelleen järjestelyjä Euroopan unionin ulkopuolisten maiden osallistumiseksi siviilikriisinhallintaoperaatioihin, osallistujien komitean perustaminen mukaan luettuna.
(3)
EULEX KOSOVOa varten perustettava osallistujien komitea on keskeisessä asemassa operaation päivittäisessä toteuttamisessa. Se on pääfoorumi, jossa keskustellaan kaikista operaation päivittäiseen toteuttamiseen liittyvistä ongelmista. PTK, joka vastaa operaation poliittisesta valvonnasta ja strategisesta johdosta, ottaa huomioon osallistujien komiteassa esitetyt näkemykset,
ON PÄÄTTÄNYT SEURAAVAA:
1 artikla
Perustaminen
Perustetaan osallistujien komitea EULEX KOSOVOa varten, jäljempänä ’osallistujien komitea’.
2 artikla
Tehtävät
1. Osallistujien komitea voi esittää näkemyksiä, jotka EULEX KOSOVOn poliittisesta valvonnasta ja strategisesta johdosta vastaava PTK ottaa huomioon.
2. Osallistujien komitean tehtävät on määritelty asiakirjassa ”Neuvonpito ja menettelytavat Euroopan unionin ulkopuolisten valtioiden osallistuessa EU:n siviilikriisinhallintaan”.
3 artikla
Kokoonpano
1. Kaikilla EU:n jäsenvaltioilla on oikeus olla läsnä osallistujien komitean kokouksissa, mutta EULEX KOSOVOn päivittäiseen toteuttamiseen voivat osallistua vain osallistuvat valtiot. EULEX KOSOVOon osallistuvien kolmansien valtioiden edustajat voivat osallistua osallistujien komitean kokouksiin. Euroopan komission edustaja voi myös osallistua osallistujien komitean kokouksiin.
2. Osallistujien komitea saa säännöllisesti tietoja operaation johtajalta.
4 artikla
Puheenjohtaja
EULEX KOSOVOn osallistujien komitean puheenjohtajana toimii asiakirjan ”Neuvonpito ja menettelytavat Euroopan unionin ulkopuolisten valtioiden osallistuessa EU:n siviilikriisinhallintaan” mukaisesti korkeana edustajana toimivan pääsihteerin edustaja tiiviissä yhteistyössä puheenjohtajavaltion kanssa.
5 artikla
Kokoukset
1. Puheenjohtaja kutsuu osallistujien komitean koolle säännöllisesti. Olosuhteiden sitä edellyttäessä kokouksia voidaan kiireellisesti kutsua koolle puheenjohtajan aloitteesta tai osallistuvan valtion edustajan pyynnöstä.
2. Puheenjohtaja jakaa etukäteen esityslistaehdotuksen ja kokousasiakirjat. Puheenjohtaja toimittaa yhteenvedon osallistujien komitean työn tuloksista PTK:lle.
6 artikla
Salassapito
1. Neuvoston turvallisuussääntöjä sovelletaan osallistujien komitean kokouksiin ja käsittelyihin. Erityisesti edellytetään, että osallistujien komitean jäsenillä on riittävä luotettavuusselvitys.
2. Osallistujien komitean käsittelyt kuuluvat salassapitovelvollisuuden piiriin.
7 artikla
Voimaantulo
Tämä päätös tulee voimaan päivänä, jona se tehdään.
Tehty Brysselissä 22 päivänä huhtikuuta 2008.

Labels: 10
18
15